Villy Søvndal (SF), 2004-11-19:
For at hæve spændingen fra start vil jeg starte med at sige, at vi ikke kan støtte forslaget.
Så vil jeg i øvrigt sige, at vi jo står i en ret grundlæggende diskussion, nemlig et grundlæggende opgør fra regeringens side med afgørende principper i den danske velfærdsmodel og i dansk socialpolitik.
Derfor er det ikke en hvilken som helst ligegyldig diskussion, vi står midt i.
Det er efter SF's opfattelse en helt afgørende diskussion.
Familie- og forbrugerministerens lovforslag er en genfremsættelse af lovforslaget om, at private driftsherrer skal kunne drive daginstitutioner, de skal kunne tjene penge på det, og det nuværende loft på forældrebetalingen på 30 henholdsvis 33 pct. skal væk, sådan at de nye private daginstitutioner kan koste det, de vil.
Man kan sige, at på en måde er det en negligering af det gamle udsagn om aldrig at gå tilbage til en fuser, når ministeren nu genfremsætter det her forslag, men det er så sket på baggrund af, at Dansk Folkeparti er faldet til patten.
Vi har prøvet at invitere ISS inden for i forskellige danske kommuner, Assens, Skovbo osv.
Det varede ganske kort tid.
Hvorfor det?
Fordi kvaliteten af det, de lavede, var så dårlig, at forældrene ikke ville finde sig i det.
Det tror jeg også Venstres ordfører kan huske, for jeg tror, at begge byer er Venstredrevne byer, hvor man var drevet af denne her fantastiske tro på private virksomheder.
Forældrene ville bare ikke finde sig i det, og derfor måtte de lukke igen med al den gene, det påførte forældre og børn i den mellemliggende tid.
Vi er også imod, at private skal kunne tage overskud ud.
Det er der nogle, der har det fint med, det har vi ikke.
Vi synes, det er højst ubehageligt at se på.
Vi havde på et tidspunkt diskussionen om f.eks. narkobehandling, stofmisbrug osv.
Jeg synes, det er meget ubehageligt at se på, at mennesker opdriver formuer på andres ulykker, og jeg synes, det er et civilisatorisk træk at sige, at her vil vi sikre, at der ikke kan tages penge ud.
I den sammenhæng er sammenligningen med privatskoler jo også fuldstændig ude i hampen.
Privatskoler kan der ikke tages overskud ud af.
Det tror jeg også at både Venstres og De Konservatives ordfører er klar over.
Vi er imod det her, fordi det betyder en deling af børn i førskolealderen.
Vi har bestræbt os på i Danmark at holde børn samlet i et forløb.
Vi har bestræbt os på det af demokratiske grunde.
Vi har ønsket, at arbejdsmandens børn skulle gå i daginstitution og i skole sammen med direktørens børn for at sikre, at vi kunne holde sammen på et samfund, der består af mange forskellige sociale tendenser.
Så er vi også imod det af de grunde, jeg nævnte, da vi besøgte andre lande, og man kan sammenligne Norge og Danmark.
Norge har bygget den private sektor meget stort ud, fordi de kom meget sent i gang med de offentlige udbygninger, og derfor var de nødt til at søge hjælp hos de private.
Vi er jo ikke i den tvangssituation.
Deres erfaringer er entydige, nemlig at de private institutioner ikke vil tage børn med problemer, de vil ikke tage handicappede børn, de vil ikke tage børn, der er tosprogede osv., plus at det er fantastisk svært at sikre informationer fra de private børnehaver til det offentlige system, fordi de konkurrerer om, hvem der skal udbygge de kommende børnehaver, og så udleverer man ikke oplysninger.
Jeg synes, det er fantastisk, at regeringspartierne og Dansk Folkeparti fuldstændig negligerer de erfaringer, der var i Norge.
Det er grunden til, at man lagde et loft over forældrebetalingen i Norge, der har tvunget de private institutioner ned i pris.
Hvorfor tror man, at privat virksomhed i Norge udøves så fundamentalt forskelligt fra privat virksomhedsudøvelse i Danmark?
Endelig synes jeg, at man skal mærke sig, at ikke en eneste af dem, der arbejder med børn, har ønsket det her forslag; det gælder de organisationer, der arbejder inden for området, og det gælder forældreorganisationer.
Det her er rent, fuldstændigt og komplet opfundet alene i meget konservative hjerner, der ønsker at ændre den danske velfærdsmodel i retning af den amerikanske model, som ønsker øget brugerbetaling, som ønsker øget deling af børn, som ønsker et grundlæggende opgør med store dele af den velfærdsordning, vi har.
Det er i det lys, vi skal se forslaget.